49บจ.กำไรสูงสุดเป็นประวัติการณ์
พาณิชย์-ไอที-สื่อฯเก่งอื้อแจกเงินปันผลกลางปีเพิ่ม
31 ส.ค. 2554

พาณิชย์-ไอที-สื่อฯเก่งอื้อแจกเงินปันผลกลางปีเพิ่ม
ตลท.เผยช่วงไตรมาส 2 และครึ่งปีแรกมี บจ. 49 แห่งทำยอดขายกำไรสูงสุดเป็นประวัติการณ์ 
นายชนิตร ชาญชัยณรงค์ ผู้ช่วยผู้จัดการสายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ในช่วงไตรมาส 2 และ 6 เดือนแรกของปีนี้ มีบริษัทจดทะเบียน (บจ.) ที่ทำยอดขายและกำไรสุทธิสูงสุดนับตั้งแต่เข้าจดทะเบียนในตลาดหลักทรัพย์ฯ จำนวน 49 บริษัท แบ่งเป็น บจ.ในตลาดหลักทรัพย์ (SET) จำนวน 39 บริษัท และตลาดหลักทรัพย์เอ็ม เอ ไอ (mai) 10 บริษัท
ทั้งนี้ หากแยกเฉพาะบริษัทที่ทำกำไรสูงสุดทั้งสองช่วงนับตั้งแต่เข้าตลาดมีทั้งหมด 57 บริษัท แบ่งเป็น 65 บริษัทในไตรมาส 2 และ 84 บริษัทในช่วง 6 เดือนแรก 
บริษัทที่มียอดขายสูงสุดทั้งสองช่วงเวลามีทั้งหมด 180 บริษัท แบ่งเป็นไตรมาส 2 จำนวน 203 บริษัท และครึ่งปีแรกจำนวน 204 บริษัท 
สำหรับ บจ.เอ็ม เอ ไอ ที่ทุบสถิติยอดขายและกำไรสูงสุด ประกอบด้วย บริษัท เอเชียกรีน เอนเนอจี (AGE) บริษัท บีจีที คอร์ปอเรชั่น(BGT) บริษัท ยูบิลลี่ เอ็นเตอร์ไพรส์ (JUBILE) บริษัท มาสเตอร์ แอด(MACO) บริษัท ออฟฟิศเมท (OFM) บริษัท ผลธัญญะ (PHOL) บริษัท ไพลอน (PYLON) บริษัท ควอลลีเทค (QLT) บริษัท ไทย เอ็น ดี ที (TNDT) และบริษัท ยูเนี่ยน ปิโตรเคมีคอล (UKEM)
อย่างไรก็ตาม ข้อมูลดังกล่าว ไม่รวม บจ.ในหมวดธนาคารพาณิชย์ เนื่องจากตลาดยังไม่ได้รับข้อมูลผลประกอบการที่ผ่านการตรวจสอบ นอกจากนี้ยังไม่รวมบริษัทที่เข้าจดทะเบียนในปี 2554 บริษัทที่เคยขาดทุนและบริษัทที่อยู่ในหมวดฟื้นฟูกิจการ ส่วน บจ.ที่เข้าจดทะเบียนก่อนปี 2540 จะใช้ข้อมูลยอดขายและกำไรตั้งแต่ปี 2540 เป็นต้นมา
ด้านนักวิเคราะห์ กล่าวว่า บริษัทที่ทุบสถิติกำไรส่วนใหญ่เป็นบริษัทที่เติบโตขึ้นจากการซื้อกิจการ และขยายการลงทุนอย่างต่อเนื่องในช่วงที่ผ่านมา 
ขณะที่บางบริษัทอยู่ในอุตสาห กรรมที่เป็นขาขึ้น เช่น พลังงาน ปิโตรเคมี อาหาร พาณิชย์ และเงินทุนและหลักทรัพย์
“บริษัทที่ทำกำไรได้สูงสุดเป็นประวัติการณ์ และกำไรที่เติบโตมาก ทำให้มีความสามารถในการจ่ายเงินปันผลกลางปีเพิ่มขึ้น” แหล่งข่าวเปิดเผย
ด้านนายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม (BCP) เปิดเผยคณะกรรมการบริษัทมีมติจ่ายเงินปันผลระหว่างกาลในอัตราหุ้นละ 0.65 บาท รวมเป็นเงินประมาณ 895 ล้านบาท ให้กับผู้ถือหุ้นที่มีชื่อในทะเบียนในวันที่ 14 ก.ย. และกำหนดจ่ายเงินปันผลในวันที่ 21 ก.ย. 2554 ทั้งนี้บริษัทจ่ายเงินปันผลสูงกว่ากลางปีก่อนที่แจกหุ้นละ 0.50 บาท
สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) แจ้งให้บริษัท ยานภัณฑ์ (YNP) แก้ไขงบการเงินไตรมาส 3 ปี 2553 และงบการเงินประจำปี 2553 พร้อมสั่งให้ส่งงบการเงินฉบับแก้ไขในวันที่ 29 ก.ย. 2554